Rhodes-studenteleiers by verhore oor geslagsgeweldKhensani Maseko. Foto: Instagram Die parlement se portefeuljekomitee oor polisie het Vrydag gesê hy sal studenteleiers van die Rhodes Universiteit nooi om einde vandeesmaand verhore oor geslagsgeweld en die Wet op Huishoudelike Geweld by te woon. Dit volg ná die selfmoord van Khensani Maseko, ŉ student van Rhodes wat verlede week haar eie lewe geneem het nadat sy na bewering in Mei deur haar kêrel verkrag is. “Die dood van Khensani Maseko is inderdaad ŉ wekroep aan die nasie om te kyk na institusionele traagheid en die gebrek aan optrede deur die relevante owerhede,” het Francois Beukman, voorsitter van die komitee, gesê. “Dit is noodsaaklik dat die studenteleierskap by Rhodes Universiteit en die relevante studentebelanghebbendes die verhore op 28 en 29 Augustus bywoon.” Die komitee het gesê dié besluit is geneem in die lig daarvan dat daar ŉ behoefte is om alle stemme te hoor oor die gehalte van die optrede van wetstoepassingsagentskappe wanneer klagtes van geslagsgeweld ontvang word. Volgens die komitee sal inligtingsessies deur die burgerlike sekretariaat van die polisie en die bestuur van die SAPD oor die toepassing van die Wet op Huishoudelike Geweld tydens die verhore aangebied word. Dit sal gevolg word deur insette van die burgerlike samelewing. Die SAPD se eenheid vir gesinsgeweld sal ook die verhore toespreek en die Congress of South African Trade Unions en ander burgerlike organisasies sal ŉ spreekbeurt kry. Die portefeuljekomitee is van mening dat wetstoepassingsagentskappe en regeringsdepartemente hul pogings om geslagsgeweld te bekamp moet verskerp. Die komitee het ŉ beroep op die nasionale polisiekommissaris en sy bestuurspan gedoen om deurgaans dringend te reageer op alle geslagsgeweldsake wat landwyd by polisiestasies aangemeld word.